b'\n_START_ARTICLE_\nGirininkija\n_START_PARAGRAPH_\nGirininkija \xe2\x88\x92 gamybinis administracinis mi\xc5\xa1k\xc5\xb3 ur\xc4\x97dijos \xc5\xabkio vienetas. Vadovauja girininkas. Girininkijos dar skirstomos \xc4\xaf eiguvas. Dabartiniu metu Lietuvoje yra 381 girininkija. Girininkija turi technini\xc5\xb3 darbuotoj\xc5\xb3, kurie jos teritorijoje dirba mi\xc5\xa1ko ruo\xc5\xa1os, \xc5\xbeeldinimo, ugdymo ir kitus darbus, saugo mi\xc5\xa1kus nuo gaisr\xc5\xb3, kontroliuoja \xc5\xabkininkavim\xc4\x85 mi\xc5\xa1kuose.\n_START_SECTION_\nIstorija\n_START_PARAGRAPH_\nApie XV a. pabaig\xc4\x85 Lietuvos mi\xc5\xa1kai buvo suskirstyti \xc4\xaf girias, o XVI a. pabaigoje dvar\xc5\xb3 inventoriuose jau minimos ir girininkijos. Girias, v\xc4\x97liau girininkijas, administravo girininkai, istoriniuose \xc5\xa1altiniuose minimi nuo XVI a. prad\xc5\xbeios (1512 m. Gardino, 1518 m. Bir\xc5\xa1tono, 1524 m. Dars\xc5\xabni\xc5\xa1kio). Jie pri\xc5\xbei\xc5\xabr\xc4\x97jo med\xc5\xbeiokl\xc4\x99 ir mi\xc5\xa1ko eksploatacij\xc4\x85, o v\xc4\x97liau ir \xc5\xbevejyb\xc4\x85. Girininkai b\xc5\xabdavo bajorai; juos skirdavo Didysis kunigaik\xc5\xa1tis. Vystantis mi\xc5\xa1ko \xc5\xabkiui, girinink\xc5\xb3 teis\xc4\x97s ir pareigos pama\xc5\xbeu keit\xc4\x97si.'